Poliisi on siirtänyt Valtakunnansyyttäjänviraston arvioitavaksi, onko tapauksessa syytä epäillä rikosta.

Näin Vuokralaiset VKL ry:n toiminnanjohtaja Anne Viita kommentoi tapahtunutta.

Lahdessa epäilyttävän vuokrailmoituksen jättänyt henkilö oli Hämeen poliisilaitoksen palveluksessa oleva konstaapeli. Hämeen poliisilaitoksen rikosylitarkastaja Mika Heikkonen vahvistaa asian Iltalehdelle.

Iltalehti uutisoi viikko sitten kyseenalaisesta vuokrailmoituksesta, jossa Lahdessa sijaitsevaan paritalon puolikkaaseen etsittiin uusia asukkaita. Ilmoitus oli julkaistu Oikotie-palvelussa.

- Vuokrataan suomalaiselle, pitkäaikaiselle, luotettavalle vuokralaiselle, jolla kokemusta OMAKOTITALO-asumisesta. Ei sosiaalitoimiston väkeä, lemmikit sopimuksen mukaan. Luottotiedot tarkastetaan, vuokrailmoituksessa luki.

Heikkosen mukaan Hämeen poliisilaitos on saattanut tapauksen Valtakunnansyyttäjänviraston arvioitavaksi siltä osin, onko poliisia syytä epäillä rikoksesta. Syyttäjä päättää, aloitetaanko tapauksessa esitutkinta.

Poliisilaitos ei voi itse arvioida oman työntekijänsä osalta sitä, onko työntekijä syyllistynyt rikokseen.

Mahdollisesti syrjintää

Heikkosen mukaan mahdollinen rikosnimike olisi tässä tapauksessa todennäköisesti syrjintä.

Rikoslain 11 luvun mukaan ihmisiä ei saa elinkeinotoiminnassa tai ammatinharjoittamisessa asettaa ilmeisen eriarvoiseen tai muita olennaisesti huonompaan asemaan esimerkiksi rodun, kansallisen tai etnisen alkuperän, ihonvärin, kielen, sukupuolen tai iän perusteella.

Kyse voi siis olla syrjinnästä, jos asunnonvuokraus katsotaan tässä tapauksessa elinkeinotoiminnaksi.

- Ilmoituksessa syrjintää olisi se, että vuokralaiseksi haettiin vain suomalaista sekä se, että sosiaalitoimiston asiakkaita ei hyväksytty vuokralaiseksi, Heikkonen selittää.

Kyseenalainen ilmoitus poistettiin Iltalehden uutisoitua asiasta.

Poliisi sai kuitenkin vihjeen ilmoituksen jättäjästä ja pääsi asian jäljille, kun Iltalehden toimittaja lähetti poliisille kuvakaappauksen ilmoituksesta. Kuvakaappauksessa näkyi ilmoittajan nimi ja puhelinnumero.

Heikkonen kertoo, että syyttäjä saa arvioitavakseen vuodessa noin 700-800 tapausta, joissa poliisin epäillään syyllistyneen johonkin rikokseen. Esitutkinta aloitetaan noin 40 prosentissa tapauksista.

Heikkonen sanoo, että kyseisen konstaapelin kanssa on käyty maanantaina keskustelu. Konstaapeli jatkaa toistaiseksi normaalisti poliisin palveluksessa.